
ΔΕΛΤΙΟ ΤΥΠΟΥ
Μεγάλη η συμμετοχή στη δράση του Δήμου Πατρέων και των Μ.Κ.Ο. για ανακύκλωση ηλεκτρικών και ηλεκτρονικών συσκευών

Με επιτυχία πραγματοποιήθηκε η δράση ανακύκλωσης ηλεκτρικών/ηλεκτρονικών συσκευών το Σάββατο 9 Ιουνίου που έγινε σε συνεργασία της Αντιδημαρχίας Καθαριότητας του Δήμου Πατρέων και της Εταιρείας «Ανακύκλωση Α.Ε.» με την υποστήριξη των Μ.Κ.Ο. ΚΟΙΝΟ_ΤΟΠΙΑ, ΟΙ.ΚΙ.ΠΑ., Πολίτες Πάτρας Εν Δράσει και Συλλόγου Προστασίας Υγείας & Περιβάλλοντος Κέντρου Υγείας Χαλανδρίτσας και των Γραφείων Περιβαλλοντικής Εκπαίδευσης των Διευθύνσεων Α/βάθμιας και Β/βάθμιας Εκπαίδευσης Αχαΐας. 
Η δράση έγινε σε τρία σημεία και συγκεκριμένα στο πάρκινγκ Γ. Καλεντζιώτη, στην πλατεία μπροστά από το Στάδιο Παναχαϊκής και μπροστά από το Παμπελοποννησιακό Στάδιο. Οι πολίτες της Πάτρας ανταποκρίθηκαν πολύ θετικά στην πρωτοβουλία αυτή του δήμου φέρνοντας στα σημεία συλλογής όχι μόνο παλιές ηλεκτρικές/ηλεκτρονικές συσκευές που ήταν για απόρριψη αλλά και εξαρτήματα ηλεκτρονικών υπολογιστών (οθόνες, πληκτρολόγια, ποντίκια κ.λ.π.) τα οποία ήταν σε καλή κατάσταση και τα οποία παραχωρήθηκαν στο σύλλογο «Πολίτες Πάτρας Εν Δράσει», έτσι ώστε να αξιοποιηθούν για τον εξοπλισμό εργαστηρίων Πληροφορικής σε διάφορα σχολεία της περιοχής μας. 

Αποτελεί συνέχεια των επιτυχημένων δράσεων που πραγματοποιήθηκαν την 10η  Δεκεμβρίου 2011 και την 18η  Φεβρουαρίου 2012 και σκοπός του δήμου είναι η ευαισθητοποίηση των πολιτών για την ανακύκλωση και γενικά για την προστασία του περιβάλλοντος. 
Ο Αντιδήμαρχος Καθαριότητας Αχ. Γεωργακόπουλος εκφράζει τις ευχαριστίες του σε όλους τους συντελεστές που συνέβαλαν στην επιτυχή υλοποίηση της δράσης και συγκεκριμένα στο προσωπικό του Δήμου, τις Μ.Κ.Ο. ΚΟΙΝΟ_ΤΟΠΙΑ, ΟΙ.ΚΙ.ΠΑ., Πολίτες Πάτρας Εν Δράσει, Σύλλογο Προστασίας Υγείας & Περιβάλλοντος Κέντρου Υγείας Χαλανδρίτσας καθώς και τα Γραφεία Περιβαλλοντικής Εκπαίδευσης των Διευθύνσεων Α/βάθμιας και Β/βάθμιας Εκπαίδευσης Αχαΐας. 
Η σημαντική συνεισφορά τόσων πολλών παραγόντων και η θετικότατη ανταπόκριση των πολιτών αποδεικνύουν πόσο μπορεί να προστατέψουμε αποτελεσματικά το περιβάλλον, ιδιαίτερα σε μια πολύ δύσκολη εποχή από κάθε πλευρά, και ενθαρρύνουν τις προσπάθειες και τον αγώνα του δήμου για τη βελτίωση της ποιότητας ζωής των πολιτών.
